Kenneth Fredslund Petersen (DD), 2025-03-25:
I aften har vi fornøjelsen at være de sidste i et langt forløb, når vi behandler lovforslag nr. L 165, forslag til lov om ændring af færdselsloven.
Det drejer sig om et forslag om at give 17-årige mulighed for at køre uden ledsager i tidsrummet fra kl. 05.00 til kl. 20.00.
Desuden foreslås det, at promillegrænsen for spirituskørsel nedsættes til 0,2 promille i de første 3 år efter første erhvervelse af kørekort til almindelig bil.
Vi er umiddelbart i Danmarksdemokraterne positive over for forslaget, dog har vi nogle bekymringer.
Vi mener grundlæggende, det vil styrke mobiliteten, da forslaget vil give unge mulighed for selv at transportere sig til og fra arbejde, læreplads, skole eller fritidsaktiviteter.
Det vil særlig gavne unge i landdistrikterne, hvor alternativerne til at transportere sig i bil er begrænsede.
Og det er jo et vigtigt område for Danmarksdemokraterne.
Dog ser vi en udfordring i forhold til unge, der eksempelvis arbejder i hotel- og restaurationsbranchen m.v., f.eks. med at komme til og fra deres arbejdspladser.
De har en legitim årsag til at køre uden for det foreslåede tidspunkt, og derfor bør der overvejes en dispensation fra reglerne mod en eller anden form for legitimation.
Jeg tænker, det er noget til udvalgsarbejdet.
Vi er glade for, at promillegrænsen de facto er nul.
Vi mener også, der bør være en evaluering efter en periode på maks. 2 år, således at vi sikrer os, at eventuelle utilsigtede problemer kan rettes til.
Vi oplever ret ofte, at når vi har gennemført en lov, opdager man en hel masse uheldige ting, og der behøves ikke at gå for lang tid, inden det bliver rettet til.
Som nævnt bemærker FDM den fornuftige promillegrænse, og de slår også et slag for, at det skal gælde for alle køretøjstyper de første 3 år.
Det bakker vi op om.
Derudover foreslås det at indføre en ny Tempo 40-ordning for traktorer og motorredskaber, så de kan køre op til 40 km/t.
Vi bakker op om den nye Tempo 40-ordning.
Ved at give traktorer og vogntog, der er registreret i Køretøjsregisteret, en generel hastighedsgrænse på 40 km/t. fremmes mobiliteten i landbruget og i tilknyttede erhverv, uden at man går på kompromis med sikkerheden, og vi skaber mindre bureaukrati.
L 165 indeholder ligeledes et forslag om at sikre håndhævelsesmuligheder i tilfælde, hvor kørsel med åbenbart uegnede dæk udgør en risiko for færdselssikkerheden eller hindrer trafikkens fremkommelighed.
Ministeren mener, det giver god mening at tilvejebringe et klart retligt grundlag for at kunne straffe personer, som til fare for sig selv og øvrige trafikanter anvender køretøjer, som er monteret med åbenbart uegnede dæk til et givent føre.
Først vil jeg sige lidt om lastbiler.
Vi ved, at branchen i forvejen for en stor dels vedkommende kører med dæk, der er 3PMFS-mærkede, altså snefnugmærkede – det er ca. 95 pct. af dem – så det er altså ikke en udfordring her.
Men måske kunne en debat om mønsterdybde på helårsdæk i vinterperioden være relevant.
Der hørte jeg lige Venstres ordfører
nævne, at minimum var blevet hævet.
Branchens chauffører er underlagt et i forvejen voldsomt hårdt regelregime, og at vi indfører et krav, hvor kun chaufføren står til ansvar for at overholde det, ser vi som en mulig problemstilling, når vognmanden ikke længere også bærer et ansvar for, er dækkene er korrekte.
Hvad angår personbiler og lastbiler generelt, vil der helt sikkert opstå flere problemstillinger med dette forslag.
Det giver ikke mening at skelne mellem sne- og isglatte veje og hårdt vinterføre.
Der er vinterføre og sommerføre i Danmarksdemokraternes optik.
Så er der mærkningen med M+S, som Danmark er uransagelige årsager holder fast i til sne- og isglatte veje; til hårdt vinterføre skal det så være 3PMFS-mærkede dæk.
M+S-mærket findes jo faktisk på sommerdæk i Danmark – bare lige til en oplysning.
I alle nabolande samt mange andre steder, eksempelvis i nogle af de sydlige EU-lande, er det 3PMFS-mærket, der anderkendes som mærket for vinterdæk eller helårsdæk.
Danmarksdemokraterne anser det her forslag for mangelfuldt.
Kører jeg hjemmefra i tørt vejr og bliver overrasket af snevejr på hjemturen, kører jeg nu på åbenbart med uegnede dæk, og det koster 4.000 kr. i bøde, fordi vejrudsigten ikke holdt vand.
Hvordan vil jeg være stillet over for forsikringsdækning ved et uheld, hvor vejret er skiftet mellem ud- og hjemturen, for så kører jeg nu med åbenbart uegnede dæk, der ifølge dette forslag betyder en bøde på 4.000 kr.
Jeg skifter fra vinterdæk den første søndag i april.
Mandag morgen er der nyfalden sne.
Hvis jeg nu kører hjemmefra på åbenbart uegnet dæk, dækker forsikringen så, og får jeg en bøde, eller skal jeg blive hjemme eller bare fortsætte på vinterdæk til maj måned?
Der er arbejde nok til udvalget, og det ser jeg frem til.